b'\n_START_ARTICLE_\nSiy\xc9\x99z\xc9\x99nin piirikunta\n_START_PARAGRAPH_\nSiy\xc9\x99z\xc9\x99nin piirikunta (azeriksi Siy\xc9\x99z\xc9\x99n rayonu, ven. \xd0\xa1\xd0\xb8\xd0\xb0\xd0\xb7\xd0\xb0\xd0\xbd\xd1\x8c\xd1\x81\xd0\xba\xd0\xb8\xd0\xb9 \xd1\x80\xd0\xb0\xd0\xb9\xd0\xbe\xd0\xbd, Siazanski raion) on paikallishallintoalue Azerbaid\xc5\xbeanissa. Vuonna 1992 perustetun piirin pinta-ala on 759 neli\xc3\xb6kilometri\xc3\xa4. Asukkaita on 37\xc2\xa0900 henke\xc3\xa4 (vuonna 2010)._NEWLINE_Siy\xc9\x99z\xc9\x99nin piiri sijaitsee Azerbaid\xc5\xbean koillisosassa Kaspianmeren rannalla. Se rajoittuu pohjoisessa ja l\xc3\xa4nness\xc3\xa4 \xc5\x9eabranin sek\xc3\xa4 etel\xc3\xa4ss\xc3\xa4 X\xc4\xb1z\xc4\xb1n piireihin._NEWLINE_Piirin keskus on Siy\xc9\x99z\xc9\x99nin kaupunki, josta on 103 kilometri\xc3\xa4 maan p\xc3\xa4\xc3\xa4kaupunkiin Bakuun. Toinen huomattavampi paikkakunta on Gil-gil\xc3\xa7ayn taajama. Kuntia on yhteens\xc3\xa4 14 ja kyli\xc3\xa4 32. Kaupunkiv\xc3\xa4est\xc3\xb6n osuus on 65,7\xc2\xa0% (vuonna 2010). Vuoden 2009 v\xc3\xa4est\xc3\xb6nlaskennan mukaan 99,1\xc2\xa0% asukkaista on azereja._NEWLINE_Piirin kautta kulkee Ven\xc3\xa4j\xc3\xa4lt\xc3\xa4 Bakuun johtava rautatie ja M2-valtatie. Talous perustuu \xc3\xb6ljyn ja maakaasuun tuotantoon. Lis\xc3\xa4ksi valmistetaan rakennustarvikkeita. Maatalous on erikoistunut karjanhoitoon ja viljan viljelyyn sek\xc3\xa4 broilerinlihan ja munien tuotantoon._NEWLINE_N\xc3\xa4ht\xc3\xa4vyyksist\xc3\xa4 huomattavimpia ovat Be\xc5\x9fbarmaqvuorelta Kaspianmereen 300\xe2\x80\x93600-luvuilla rakennetun suojamuurin sek\xc3\xa4 400-luvulta per\xc3\xa4isin olevan Gil-gil\xc3\xa7ayin linnoitusj\xc3\xa4rjestelm\xc3\xa4n j\xc3\xa4\xc3\xa4nn\xc3\xb6kset._NEWLINE_Paikallislehten\xc3\xa4 ilmestyy \xc3\x87\xc4\xb1raq.'